Diari Oficial de la Generalitat Valenciana


Sumari del DOGV 2372, del 24-10-1994 (1994/832800)

ORDRE de 18 d'octubre de 1994, de la Conselleria d'Educació i Ciència, per la qual es convoquen eleccions a consells escolars de centres docents públics no universitaris de la Comunitat Valenciana i se'n dicten normes per a la realització.
-----------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/10/18/(1)/dof/vci/html**

### Dades del document

Número de DOGV
:   2372

Data del DOGV
:   24-10-1994

Secció del DOGV
:   DISPOSICIONS GENERALS

Número del document
:   1994/832800


Data del document
:   18-10-1994

Organisme emissor
:   Conselleria de Educació i Ciència

Tipus de document
:   Ordre

Correcció d'errades

ORDRE de 18 d'octubre de 1994, de la Conselleria d'Educació i Ciència, per la qual es convoquen eleccions a consells escolars de centres docents públics no universitaris de la Comunitat Valenciana i se'n dicten normes per a la realització. [94/7268]  
La Llei Orgànica 8/1985, de 3 de juliol, Reguladora del Dret a l'Educació (LODE), dedica el títol tercer als òrgans de govern dels centres docents públics, entre els quals es troba el consell escolar del centre, òrgan col·legiat en el qual participen representants dels distints sectors de la comunitat escolar. Alguns preceptes d'aquesta llei han sigut modificats per la Llei Orgànica 1/1990, de 3 d'octubre, d'Ordenació General del Sistema Educatiu (LOGSE).  
En desenrotllament del títol tercer de la LODE, el Govern Valencià ha dictat el Decret 12/1986 (modificat pel 99/1988 i el 68/1989), el Decret 90/1986 (modificat pel 53/1987, el 180/1988 i el 241/1993), el Decret 90/1987, el Decret 80/1989 i el Decret 89/1991, mitjançant els quals s'aproven els reglaments dels òrgans de govern dels diversos centres docents públics no universitaris, que n'estableixen les normes sobre la constitució, la renovació i el funcionament.  
D'altra banda, el Decret 188/1994, de 13 de setembre, del Govern Valencià, aprova el Reglament Orgànic i Funcional de les Escoles d'Educació Infantil i Col·legis d'Educació Primària Públics, en el qual es contenen els preceptes reglamentaris relatius als òrgans de govern d'aquests centres docents.  
Per acomplir el que estableixen les disposicions esmentades, és procedent efectuar la convocatòria d'eleccions per a la renovació, la provisió de vacants o, si escau, la constitució dels consells escolars de centre.  
En atenció d'aquests motius, i fent ús de les facultats que em confereix l'article 35 de la Llei de Govern Valencià i els decrets esmentats,  
ORDENE:  
Primer  
1. Es convoquen eleccions a vocals dels consells escolars dels centres docents públics no universitaris de la Comunitat Valenciana, en els quals s'impartisquen els ensenyaments de règim general o de règim especial que regula la Llei Orgànica d'Ordenació General del Sistema Educatiu, inclosos els distints nivells educatius a què es refereix la disposició addicional cinquena d'aquesta llei.  
2. Queden expressament compresos en aquesta convocatòria els centres públics d'educació de persones adultes (EPA) en els quals s'impartisquen els ensenyaments esmentats.  
Segon  
Les eleccions se realitzaran en els centres a què es refereix el número anterior i en els quals, a més, hi concórrega alguna de les circumstàncies següents:  
1. Que el mandat reglamentari de dos anys del consell escolar haja conclòs o concloga durant 1994.  
2. Que el centre no tinga constituït el consell escolar.  
3. Que en el consell escolar, amb mandat vigent més enllà del 31 de desembre de 1994, s'haja produït alguna vacant que no siga possible cobrir pel procediment previst reglamentàriament amb els suplents electes en la convocatòria immediata anterior. En aquest cas, l'elecció es limitarà a proveir les vacants i el mandat dels candidats electes conclourà en la data que finalitze els dels altres membres del mateix consell escolar.  
Tercer  
1. El procediment electoral es desplegarà en cada centre d'acord amb el que estableixen les normes del reglament dels òrgans de govern que respectivament li siga d'aplicació o, si escau, en el Reglament Orgànic i Funcional de les Escoles d'Educació Infantil i Col·legis d'Educació Primària Públics.  
2. Els sectors de la comunitat educativa en els quals s'ha d'efectuar l'elecció i el nombre de representats que s'ha d'elegir en cadascun, s'ajustarà al que preveu, per a cada tipus de centre, els reglaments esmentats.  
3. En els centres públics dependents de les diputacions provincials, el representant de l'administració local serà un diputat o un representant de la corporació provincial.  
4. En els casos dels centres amb extensions o aules externes dependents d'aquests, es constituirà un únic consell escolar, i seran electors i elegibles els professors, els alumnes i els pares del centre i dels seus annexos.  
Quart  
La direcció del centre durà a terme, per a la iniciació del procés electoral, les actuacions següents:   
1. Elaboració dels censos electorals dels sectors de la comunitat escolar en els quals s'hagen de celebrar les eleccions.  
2. Determinació, mitjançant sorteig, dels membres titulars i suplents de la junta electoral del centre.  
3. Comunicació a les persones que han de formar part de la junta electoral del centre i convocatòria expressa a aquestes per a la constitució de la junta.  
4. Totes aquelles mesures preparatòries que calguen per a facilitar el desenrrollament del procés electoral.  
Cinqué  
1. La junta electoral, la cessió constitutiva de la qual s'ha d'efectuar abans del 8 de novembre de 1994, impulsarà el procediment de les eleccions i l'organitzarà de manera que s'hi facilite la participació de tots els sectors de la comunitat educativa, i establirà les normes que regulen el vot per correu en els casos previstos en el reglament corresponent.  
2. La junta electoral ordenarà el procés electoral observant, si més no, els tràmits i els terminis següents:   
2.1 Exposició del cens electoral provisional, almenys durant cinc dies, en el qual termini s'hi podran presentar reclamacions per a reparar errors o omissions, que resoldrà la junta electoral l'endemà del final del termini anterior.  
2.2 Aprovació del cens electoral definitiu, que romandrà exposat, si més no, durant els 15 dies anteriors a la votació.  
2.3 Presentació de candidatures, fins al quart dia, inclusivament, anterior al de la votació; l'admissió o la no-admissió de les quals resoldrà la junta electoral a l'endemà, i disposarà l'exposició immediata de l'acord al tauler d'anuncis del centre, en el qual romandrà fins que acabe la votació.  
3. Els terminis als quals es refereixen els apartats anteriors s'entendran sempre de dies lectius, segons el calendari escolar vigent.  
4. La junta electoral sol·licitarà de la corporació local o de les entitats previstes en els reglaments respectius, la designació del seu representant en el consell escolar, abans del dia 1 de desembre de 1994.  
5. La junta electoral promourà, amb temps suficient, la designació dels components de les diverses meses electorals, titulars i suplents, amb el sorteig previ quan així escaiga.  
6. La junta electoral disposarà tot allò que calga perquè les meses electorals dels diversos sectors s'instal·len en un mateix local per tal de facilitar el desplegament de l'acte de la votació.  
Sisé  
1. La realització del claustre extraordinari per a l'elecció dels representats del professorat tindrà lloc abans del dia 12 de desembre de 1994.  
2. L'acte de votació per a l'elecció dels representants dels altres sectors de la comunitat educativa s'efectuarà el dia 13 de desembre de 1994. En aquelles localitats en les quals aquest dia siga festiu, la votació s'efectuarà el primer dia lectiu següent.  
3. Abans d'iniciar-se la sessió de votació, es constituiran les meses electorals amb la composició que disposen els reglaments reguladors respectius. Amb aquesta finalitat, la junta electoral convocarà, amb l'antelació que calga, les persones que hagen de formar part de les meses, i també els suplents, per si en cal la participació.  
4. La votació es desplegarà entre les deu del matí i les nou de la nit, de manera ininterrompuda, llevat que abans d'aquesta última hora haguera votat la totalitat de l'electorat, i en aquest moment es podrà tancar la mesa electoral corresponent.  
Seté  
1. Les associacions de pares d'alumnes i les associacions o altres organitzacions d'alumnes podran presentar candidatures diferenciades, que s'identificaran consignant-hi el nom legal de l'associació o de l'organització i aniran signades pel representant, degudament autoritzat.  
2. La junta electoral podrà establir el model de papereta de votació i, en aquest cas, seran nuls els vots emesos en paperetes que no s'ajusten al model establert.  
3. Donat cas que es presente alguna candidatura de les compreses en l'apartat 1 d'aquest número, les paperetes de votació seran confeccionades observant els requisits següents:  
3.1 Tots els candidats s'ordenaran alfabèticament, per cognoms.  
3.2 Quan els candidats formen part de candidatures presentades per associacions o altres organitzacions, al costat del seu nom figurarà, entre parèntesi, la denominació o les sigles de l'associació o de l'organització que va presentar la candidatura.   
3.3 El nom de cada candidat anirà precedit d'un quadre, per tal que l'elector hi marque amb una creu (X) el del candidat o els candidats als quals n'atorga el vot.  
Vuité  
Dins els dos dies següents al de la votació, la junta electoral resoldrà les reclamacions que s'hagen pogut presentar davant les meses electorals durant la votació i l'escrutini, i efectuarà, tot seguit, en el mateix acte, la proclamació dels vocals electes. De tot això, se n'estendrà acta, que s'exposarà al tauler d'anuncis del centre per un termini de 10 dies i se'n trametrà un duplicat al director territorial d'Educació, dins les 24 hores següents al dia de la proclamació.  
Nové  
Contra els actes i els acords de la junta electoral, s'hi podrà interposar un recurs ordinari davant el director territorial d'Educació, en el termini d'un mes comptador des de l'endemà de la publicació o notificació.  
Deu  
1. Finalitzat el procés electoral, el director del centre convocarà la sessió constitutiva del nou consell escolar, que s'ha d'efectuar dins els 15 dies lectius següents al de proclamació dels vocals electes.  
2. En tot cas, el període de mandat reglamentari dels consells escolars en la nova composició resultant d'aquesta convocatòria s'iniciarà el primer de gener de 1995.  
Onze   
1. En cada direcció territorial d'Educació es constituirà una comissió electoral que actuarà durant el període de desplegament de les eleccions convocades per aquesta ordre i quedarà dissolta de manera automàtica en concloure el procés electoral.  
2. Aquesta comissió estarà composta pel director territorial d'Educació, que la presidirà, el secretari general d'Educació i el cap de la Unitat d'Inspecció Educativa, que actuarà com a secretari de la comissió. Aquests càrrecs podran delegar les seues funcions com a components de la comissió en altres funcionaris de la direcció territorial d'Educació.  
3. A més, podran formar part de la comissió esmentada un representant designat per cada organització sindical amb presència en la Mesa Sectorial d'Educació. També podran designar el seu representant de la comissió les confederacions i federacions no confederades de pares d'alumnes i d'alumnes, l'àmbit territorial d'actuacions de les quals, segons els estatuts, no siga inferior al de la direcció territorial d'Educació respectiva.  
4. La comissió realitzarà el seguiment de les eleccions i assessorarà les juntes i les meses electorals del seu territori en totes aquelles consultes que li adrecen sobre el procés electoral. Igualment emetrà un informe de les reclamacions o dels recursos que s'interposen davant el director territorial en relació amb el procés electoral esmentat.  
DISPOSICIONS FINALS  
Primera  
És autoritzat el secretari general de la Conselleria d'Educació i Ciència, perquè puga dictar les instruccions que calguen per al desenrotllament i l'execució d'aquesta ordre.  
Segona  
Aquesta ordre entrarà en vigor el mateix dia de la publicació en el Diari Oficial de la Generalitat Valenciana i serà d'aplicació exclusiva al procés de les eleccions que s'hi convoquen.  
Tercera  
Contra aquesta ordre, que es definitiva en via administrativa, s'hi podrà interposar un recurs contenciós administratiu davant el Tribunal Superior de Justícia de la Comunitat Valenciana en el termini dels dos mesos següents al de la publicació d'acord amb el que disposen els articles 57 i 58 de la Llei de Jurisdicció Contenciosa Administrativa. Amb caràcter previ a la interposició del recurs, s'ha de presentar davant d'aquesta Conselleria la preceptiva comunicació que estableix l'article 110 de la Llei de Règim Jurídic de les Administracions Públiques i del Procediment Administratiu Comú.  
València, 18 d'octubre de 1994  
El conseller d'Educació i Ciència,  
JOAN ROMERO I GONZáLEZ


Còpia Permalink ELI